Openbaring 2:1 Die boek Openbaring is vereers aan sewe gemeentes in in die eerste eeu na Christus geskryf. Dit is die Here Jesus self wat vanuit die hemel vir Johannes die opdrag gee om dit in Sy naam te doen. Ons lees dit in Openb 1:11: “Ek is die Alfa en die Omega, die eerste en die laaste, en skryf wat jy sien in ’n boek en stuur dit na die sewe gemeentes wat in Asië is: na Efese en Smirna en Pergamus en Thiatire en Sardis en Filadelfia en Laodicea”
Die Here Jesus Christus self skryf aan die begin van die boek Openbaring aan elk van hierdie gemeentes afsonderlik ’n brief om hulle elkeen in hulle eie omstandighede die pad te wys. Ons kan baie daarvan leer. Juis ook vir ons gemeente wees in ons tyd.
Die eerste wat opval is dat hierdie briewe geskyf is aan die engel van elke gemeente. Die woord wat hier gebruik word beteken letterlik boodskapper. Dit gaan hier om die herder en leraar van daardie gemeente. Die brief moet na die dominee van die kerk gestuur word. Hoekom? Omdat sy spesiale taak is om die woorde van God vir die gemeente oor te bring. Hy is nie in die eerste plek die dienaar van die gemeente nie maar van die Woord van God. Hy moet nie verkondig wat mense graag wil hoor nie maar wat die Gees hom in die Woord voorsê. Dit is daarom so belangrik dat die verkondigers van die evangelie in ons tyd hulle bind aan die onfeilbare Woord van God. Die hele Woord.